На основу члана 7. Одлуке о куповини  стана у јавној својини Града Новог Сада као вид стамбене подршке („Службени лист Града Новог Сада“, бр. 55/20, 24/22 и 30/22-испр) и Одлуке Градског већа Града Новог Сада, број 020-131/2026-II од 09.10.2026. године, о покретању поступка за куповину стана у јавној својини Града Новог Сада у Новом Саду, Момчила Тапавице 38, ламела 3, за самохране родитеље са инвалидитетом, Стамбена комисија за доделу стамбене подршке куповином стана у јавној својини Града Новог Сада у Новом Саду, Момчила Тапавице 38, ламела 3, за самохране родитеље са инвалидитетом, расписује

Ј А В Н И   П О З И В 
   ЗА КУПОВИНУ СТАНА У ЈАВНОЈ СВОЈИНИ ГРАДА НОВОГ САДА
У НОВОМ САДУ, МОМЧИЛА ТАПАВИЦЕ 38, ЛАМЕЛА 3, 
ЗА САМОХРАНЕ РОДИТЕЉЕ СА ИНВАЛИДИТЕТОМ

I.
Позивају се заинтересована лица да сходно броју чланова породичног домаћинства поднесу захтев за куповину стана у јавној својини Града Новог Сада и тиме реше стамбену потребу за себе и своје породично домаћинство.

II.
Утврђују се станови у јавној својини Града Новог Сада који се могу отуђити, односно које корисник ове стамбене подршке може купити, и то:

	Редни
број
	Адреса и
број парцеле
	Број
чланова домаћинства
	Ознаке стана

	
	
	
	Спрат
	Број стана
	Површина
(м2)

	1.
	Нови Сад, Момчила Тапавице 38, ламела 3   
парцела број 731/7
КО Нови Сад IV
	2
	приземље
	5
	39,75

	2.
	
	
	први
	15
	45,53

	3.
	
	3
	приземље
	3
	48,14

	4.
	
	
	други
	31
	47,69

	5.
	
	4
	приземље
	1
	61,13

	6.
	
	
	први
	11
	61,28



III.
Захтев може поднети лице које:
· је држављанин Републике Србије,  
·   са члановима свог породичног домаћинства има пријављено пребивалиште на истој адреси на територији Града Новог Сада најмање 3 године пре објављивања Јавној позива, 
·   са члановима свог породичног домаћинства нема у својини стан или породичну кућу на територији Републике Србије или да исту нису отуђили/поклонили у претходне 3 (три) године,
·   сопственим средствима не може да реши стамбену потребу по тржишним условима за себе и своју породицу,
·   је самохрани родитељ са инвалидитетом,
·   са члановима свог породичног домаћинства није решио стамбену потребу куповином или доделом стана у јавној својини Града Новог Сада и да у било ком периоду пре објављивања Јавног позива исти нису отуђили/поклонили. 

Захтеви се подносе сходно броју чланова породичног домаћинства подносиоца захтева, тако да двочлана домаћинства могу конкурисати за станове из тачке II. под редним бр. 1 и 2, трочлана домаћинства за станове из тачке II. под редним бр. 3 и 4, и четворочлана домаћинства за станове из тачке II. под редним бр. 5 и 6. 

IV.
Чланом породичног домаћинства подносиоца захтева сматрају се лица која заједно станују са подносиоцем захтева на истој адреси и то:
· његов супружник и ванбрачни партнер, 
· деца рођена у браку или ван брака, усвојена или пасторчад, 
· родитељи подносиоца захтева или његовог супружника или ванбрачног партнера који немају решену стамбену потребу и 
· друга лица која су подносилац захтева или његов супружник или ванбрачни партнер дужни по закону да издржавају, а који најмање две године имају пријављено пребивалиште на истој адреси пре објављивања Јавног позива.

Родитељем који сам врши родитељско право сматра се у случају: 1) када је други родитељ непознат, 2) када је други родитељ преминуо, 3) када је други родитељ потпуно лишен родитељског права односно пословне способности, 4) када само он живи са дететом, а суд још није донео одлуку о вршењу родитељског права, под условом да је покренут  поступак ради доношења одлуке о вршењу родитељског права, 5) на основу одлуке суда када не води заједнички живот са другим родитељем, а нису закључили споразум о вршењу родитељског права, 6) на основу одлуке суда када не води заједнички живот са другим родитељем, а закључили су споразум о заједничком или самосталном вршењу родитељског права који по процени суда није у најбољем интересу детета, 7) на основу одлуке суда када не води заједнички живот са другим родитељем, а закључили су споразум о самосталном вршењу родитељског права који је по процени суда у најбољем интересу детета.

V.
Максималан приход домаћинства, као услов за остваривање права на овај вид стамбене подршке, утврђује се у складу са чланом 91. Закона о становању и одржавању зграда („Службени гласник РС“, бр. 104/16 и 9/20-др.закон).   

VI.
Купопродајна цена по м2 нето корисне површине станова из тачке II. овог јавног позива износи 152.399,94 динара. 

VII.
Станови из тачке II. овог јавног позива купују се једнократном исплатом или у највише 240 месечних рата, без учешћа. 
У случају исплате купопродајне цене на рате, у циљу обезбеђења реалне вредности стана у току његове отплате, шестомесечне отплатне рате се усклађују за периоде јануар-јун, односно јул-децембар, са кретањем потрошачких цена у Републици Србији, а највише до висине раста просечне месечне зараде без пореза и доприноса у Републици Србији, према званичним подацима Републичког завода за статистику. 
Станови се купују у постојећем-виђеном стању, без права купца на накнадне рекламације.

VIII.
Рок за подношење захтева је 30 дана од дана објављивања Јавног позива, рачунајући од наредног дана од дана објављивања Јавног позива.

IX.
Поступак спроводи Стамбена комисија за доделу стамбене подршке куповином станова у јавној својини Града Новог Сада у Новом Саду, Момчила Тапавице 38, ламела 3, за самохране родитеље са инвалидитетом (у даљем тексту: Стамбена комисија).


X.
Захтеви се са документацијом прописаном овим јавним позивом подносе Стамбенoj комисији, путем Градске управе за имовину и имовинско-правне послове Града Новог Сада (у даљем тексту: Градска управа), у затвореним ковертама путем поште или писарнице Градске управе на адреси Нови Сад, Народног фронта број 53, са назнаком: „Захтев за Јавни позив за куповину стана у јавној својини Града Новог Сада у Новом Саду, Момчила Тапавице 38, ламела 3, за самохране родитеље са инвалидитетом“. 
На затвореној коверти треба да буде наведено име, презиме, адреса и контакт телефон подносиоца захтева. 
Захтеве могу поднети само физичка лица.
Захтеви се могу поднети на обрасцима који се могу преузети на писарници на адреси Нови Сад, Народног фронта број 53, на сајту Града Новог Сада www.novisad.rs и на сајту Градске управе www.imovina.novisad.rs. 

XI.
	Стамбена комисија врши бодовање потпуних и благовремених захтева који испуњавају услове из овог јавног позива у складу са Законом о становању и одржавању зграда („Службени гласник РС“, бр. 104/16 и 9/20-др.закон) и Правилником о мерилима за утврђивање реда првенства за доделу стамбене подршке („Службени гласник РС“, број 75/17).
	Стамбена комисија има право да изврши проверу документације поднете уз захтев изласком на лице места или на други начин, а поред доказа прописаних овим јавним позивом Стамбена комисија може да прибави или да од подносиоца захтева да тражи и друге неопходне доказе ради утврђивања чињеница и околности потребних за разматрање и бодовање захтева.
	Неблаговремене захтеве Стамбена комисија неће разматрати, о чему ће обавестити подносиоца захтева.
             Уколико поднети захтев садржи формални недостатак који спречава поступање по истом или ако је неразумљив и непотпун, Стамбена комисија ће писаним путем позвати подносиоца захтева да у року од осам дана отклони недостатке. 
	У случају из претходног става, уколико подносилац захтева у остављеном року не отклони недостатке, Стамбена комисија тај захтев неће даље разматрати и бодовати, о чему ће обавестити подносиоца захтева.             
             Захтеве који не испуњавају услове из Јавног позива у складу са законом и подзаконским актима, Стамбена комисија неће бодовати, о чему ће обавестити подносиоца захтева.
Бодовање захтева неће се вршити по основама за које уз захтев нису приложени одговарајући докази.   

XII.
На основу спроведеног бодовања захтева из тачке XI. став 1. овог јавног позива, Стамбена комисија сачињава Предлог листе реда првенства за доделу стамбене подршке куповином стана у јавној својини Града Новог Сада, који се објављује у дневном листу „Дневник“, на сајту Града Новог Сада и на сајту Градске управе.

XIII.
	На Предлог листе реда првенства за доделу стамбене подршке куповином станова у јавној својини Града Новог Сада подносилац захтева може да подносе приговор Градском већу Града Новог Сада, у року од 15 дана од дана објављивања Предлога листе реда првенства. 
	Приговор се подноси путем Градске управе, поштом на адресу Нови Сад, Народног фронта број 53, или путем писарнице Градске управе на истој адреси.
	Након доношења одлуке Градског већа Града Новог Сада о свим приговорима, Стамбена комисија утврђује Листу реда првенства за доделу стамбене подршке куповином стана у јавној својини Града Новог Сада, која се објављује у дневном листу „Дневник“, на сајту Града Новог Сада и на сајту Градске управе.
	На основу утврђене Листе реда првенства, Скупштина Града Новог Сада доноси одлуку о додели стамбене подршке куповином стана у јавној својини Града Новог Сада, која се објављује у дневном листу „Дневник“, на сајту Града Новог Сада и на сајту Градске управе.
	На основу правоснажне одлуке Скупштине Града Новог Сада, закључује се уговор о додели стамбене подршке куповином стана у јавној својини Града Новог Сада.

XIV.
Станови из тачке II. овог јавног позива могу се погледати за време трајања Јавног позива у терминима о којима се информације могу добити на телефон број: 021/453-053, на сајту Града Новог Сада и на сајту Градске управе. 
[bookmark: _GoBack]Све информације у вези са Јавним позивом могу се добити на телефоне број: 021/489-00-11, 489-00-16, 489-00-22, 489-00-23, 489-00-57 и 489-00-93.

XV.
Уз уредно попуњен захтев (Образац 1) подноси се и следећа документација:

1. ЗА ПОДНОСИОЦА ЗАХТЕВА И ЧЛАНОВЕ ЊЕГОВОГ ДОМАЋИНСТВА:

1.1. за подносиоца захтева:

	Р.бр.
	Потребна документација
	Документ издаје

	1. 
	Извод из матичне књиге рођених
	Градска управа за опште послове

	2. 
	Уверење о држављанству 
(не старије од 6 месеци)
	Градска управа за опште послове

	3. 
	Потврда о пребивалишту која садржи податке од прве пријаве пребивалишта на територији Града Новог Сада са свим променама до дана подношења захтева на Јавни позив (не старија од 6 месеци)
	Министарство унутрашњих послова

	4. 
	Потврда о приходима или потврда о незапослености, све за период од 6 месеци за месеце који претходе месецу у коме је расписан Јавни позив 


	Послодавац (за запослене) или Фонд за пензијско и инвалидско осигурање (за пензионере) или Национална служба за запошљавање или изјава о незапослености дата под кривичном и материјалном одговорношћу, оверена код Јавног бележника (Образац 2)

	5. 
	Уверење о имовном стању за територију Града Новог Сада
	Републички геодетски завод, Службе за катастар непокретности Нови Сад 1,2и3

	6. 
	Доказ о имовном стању за територију Републике Србије
	Изјава дата под кривичном и материјалном одговорношћу да на територији Републике Србије нема у својини стан или породичну кућу, оверена код Јавног бележника 
(Образац 3)

	7. 
	Родитељ који сам врши родитељско право

	-Извод из матичне књиге рођених за децу без утврђеног очинства  уколико је други родитељ непознат  – издаје Градска управа за опште послове или
-Изјава дата под кривичном и материјалном одговорношћу, оверена код Јавног бележника да подносилац захтева живи са дететом/децом, а суд још није донео одлуку о вршењу родитељског права, под условом да је покренут поступак за доношење одлуке о вршењу родитељског права или
-Одлука надлежног суда уколико подносилац захтева не води заједнички живот са другим родитељем, а нису закључили споразум о вршењу родитељског права или су закључили споразум о заједничком или самосталном вршењу родитељског права који по процени суда није у најбољем интересу детета или су закључили споразум о самосталном вршењу родитељског права који је по процени суда у најбољем интересу детета или
-Извод из матичне књиге умрлих за другог родитеља или решење надлежног органа о проглашењу другог родитеља као несталог лица умрлим уколико је други родитељ преминуо или 
-одлука надлежног суда уколико је други родитељ потпуно лишен родитељског права односно пословне способности или
-одлука надлежног органа о поверавању малолетног детета уколико се ради о ванбрачним партнерима чија заједница је престала да траје

	8. 
	Самохрани родитељ са инвалидитетом
	Решење Фонда за пензијско и инвалидско осигурање или решење Националне службе за запошљавање или решење Управе за борачко-инвалидску заштиту Града Новог Сада, све донето до дана подношења захтева на Јавни позив

	9. 
	Потврда о дужини радног стажа
	Републички фонд за пензијско и инвалидско осигурање



1.2.  за сваког члана породичног домаћинства подносиоца захтева:

	Р.бр.
	          Потребна документација
	                Документ издаје

	1. 
	Извод из матичне књиге рођених 
	Градска управа за опште послове

	2. 
	Потврда о пребивалишту која садржи податке од прве пријаве пребивалишта на територији Града Новог Сада са свим променама до дана подношења захтева на Јавни позив (не старија од 6  месеци) 
	Министарство унутрашњих послова

	3. 
	Потврда о приходима или потврда о незапослености, све за период од 6 месеци за месеце који претходе месецу у коме је расписан Јавни позив
	Послодавац (за запослене) или Фонд за пензијско и инвалидско осигурање (за пензионере) или Национална служба за запошљавање или изјава о незапослености дата под кривичном и материјалном одговорношћу, оверена код Јавног бележника (Образац 2)

	4. 
	Уверење о имовном стању за територију Града Новог Сада
	Републички геодетски завод, Службе за катастар непокретности Нови Сад 1,2и3

	5. 
	Доказ о имовном стању за територију Републике Србије
	Изјава дата под кривичном и материјалном одговорношћу да на територији Републике Србије нема у својини стан или породичну кућу, оверена код Јавног бележника (Образац 3, за малолетна лица изјаву даје подносилац захтева Образац 3А)

	6. 
	За члана породичног домаћинства узраста 14-26 година: потврда о приходима или потврда о незапослености или потврда да имају статус редовног ученика/редовног студента, све за период од 6 месеци за месеце који претходе месецу у коме је расписан Јавни позив
	-Послодавац или Национална служба за запошљавање или 
-изјава дата под кривичном и материјалном одговорношћу, оверена од стране Јавног бележника да је лице било незапослено и да није остваривало приходе (Образац 2, за малолетна лица изјаву даје подносилац захтева) или 
-потврда основне/средње школе/факултета

	7. 
	Извод из матичне књиге венчаних за брачног партнера подносиоца захтева или оверена изјава о постојању ванбрачне заједнице 
	Градска управа за опште послове или изјава подносиоца захтева и ванбрачног партнера дата под кривичном и материјалном одговорношћу, оверена код Јавног бележника (Образац 4)

	8. 
	За усвојену децу подносиоца захтева - решење
	Центар за социјални рад Града Новог Сада

	9. 
	За лица која су подносилац захтева и чланови његовог породичног домаћинства дужни по закону да издржавају - пресуда
	Надлежни суд



*НАПОМЕНА: 
- документи се подносе у оригиналу или копијама овереним код Јавног бележника,
- у складу са чланом 103. став 1. Закона о општем управном поступку („Службени гласник РС“, бр. 18/16 и 95/18-аутентично тумачење), Стамбена комисија може путем Градске управе по службеној дужности прибавити следећу документацију за подносиоца захтева и чланове његовог домаћинства: извод из матичне књиге рођених, уверење о држављанству, уверење о пребивалишту, уверења о имовном стању, извод из матичне књиге венчаних, осим уколико подносилац захтева у складу са ставом 3. истог члана изричито изјави да ће ту документацију прибавити сам.

2. ЗА МЕРИЛА РЕДА ПРВЕНСТВА ПРЕМА УТВРЂЕНИМ КРИТЕРИЈУМИМА У СКЛАДУ СА ПРАВИЛНИКОМ О МЕРИЛИМА ЗА УТВРЂИВАЊЕ РЕДА ПРВЕНСТВА ЗА ДОДЕЛУ СТАМБЕНЕ ПОДРШКЕ („СЛУЖБЕНИ ГЛАСНИК РС“, БРОЈ 75/17) И ТО:
За утврђивање реда првенства за решавање стамбене потребе по овом јавном позиву одређују се мерила према следећим критеријумима:
2.1. стамбени статус на територији Града Новог Сада,
2.2. здравствено стање,
2.3. инвалидност и телесно оштећење.

2.1. Документација за мерило реда првенства према критеријуму стамбеног статуса на територији Града Новог Сада (вреднује се само последњи стамбени статус на територији Града Новог Сада који је у континуитету остварен до дана подношења захтева на Јавни позив, а за утврђивање периода трајања одређеног стамбеног статуса рачунају се само цели годишњи периоди тог статуса од дана његовог настанка до дана подношења захтева на Јавни позив):

2.1.1. подстанар:
· уговор о подстанарском односу или 
· изјава подносиоца захтева, дата под кривичном и материјалном одговорношћу и оверена код Јавног бележника, са тачним датумима почетка и престанка подстанарског статуса, адресама на којима је становао на територији Града Новог Сада и подацима за станодавца код кога је становао (име, презиме, адреса и др) (Образац 5) и изјава два сведока дата под кривичном и материјалном одговорношћу, оверена код Јавног бележника, да подносилац захтева има статус подстанара (Образац 5А).

* НАПОМЕНА: 
- статус подстанара који је краћи од годину дана не бодује се, већ се у том случају бодује претходни стамбени статус,
- статус подстанара бодује се само за период који је у континуитету остварен на територији Града Новог Сада и то најраније од дана прве пријаве пребивалишта,
- не сматра се подстанарским статусом уколико подносилац захтева станује у стану који је у својини односно државини родитеља подносиоца захтева, родитеља супружника или ванбрачног партнера подносиоца захтева или сродника у правој линији.   

2.1.2. колективни смештај – доказ да подносилац захтева живи у смештају који има карактер колективног смештаја (потврда установе и др). 

2.1.3. становање у заједничком домаћинству (становање са својим родитељима или родитељима свог супружника или ванбрачног партнера или становање код сродника у правој линији):
· изјава подносиоца захтева, дата под кривичном и материјалном одговорношћу и оверена код Јавног бележника, о броју чланова који живе у заједничком домаћинству (Образац 6),
· доказ о власништву на стану или о коришћењу стана за лице код кога подносилац захтева станује у заједничком домаћинству, за стан у коме заједно живе,
· уверење о имовном стању за територију Града Новог Сада за лице код кога подносилац захтева станује у заједничком домаћинству (Републички геодетски завод, Службе за катастар непокретности Нови Сад 1, 2 и 3),        
· потврда о пребивалишту за лице код кога подносилац захтева станује (не старија од шест месеци),                                                                                  
· изјава лица код кога подносилац захтева станује у заједничком домаћинству, дата под кривичном и материјалном одговорношћу и оверена код Јавног бележника, да не поседује још један или више станова или породичних кућа на територији Републике Србије, а ван територије Града Новог Сада (Образац 6A),                           
· изјава лица код кога подносилац захтева станује у заједничком домаћинству, дата под кривичном и материјалном одговорношћу и оверена код Јавног бележника, о сродству са подносиоцем захтева или други документ којим се доказује сродство подносиоца захтева са лицем са којим живи у заједничком домаћинству (Образац 6A).

*НАПОМЕНА: 
- становање код својих родитеља или родитеља супружника или ванбрачног партнера и сродника у правој линији, не сматра се становањем у заједничком домаћинству уколико та лица имају у својини још један или више станова или породичних кућа на територији Републике Србије,
- подносилац захтева и сви чланови његовог породичног домаћинства морају имати пријављено пребивалиште на адреси стана у коме живе у заједничком домаћинству,
- у случају да подносилац захтева и сви чланови његовог породичног домаћинства немају пријављено пребивалиште на адреси стана у коме живе у заједничком домаћинству, стамбени статус бодоваће се као - други стамбени статус. 

2.1.4. становање код блиских сродника (рођени брат и сестра, браћа и сестра родитеља оба супружника или ванбрачног партнера и њихова деца):
· изјава подносиоца захтева да станује код блиског сродника, дата под кривичном и материјалном одговорношћу и оверена код Јавног бележника (Образац 7),          
· доказ о власништву на стану или о коришћењу стана за блиског сродника кода кога подносилац захтева станује у заједничком домаћинству, за стан у коме заједно живе,                          
· уверење о имовном стању за територију Града Новог Сада за блиског сродника код кога подносилац захтева станује у заједничком домаћинству (Републички геодетски завод, Службе за катастар непокретности Нови Сад 1, 2 и 3), 
· потврда о пребивалишту за блиског сродника код кога подносилац захтева станује (не старија од шест месеци), 
· изјава блиског сродника код кога подносилац захтева станује у заједничком домаћинству, дата под кривичном и материјалном одговорношћу и оверена код Јавног бележника, да не поседује још један или више станова или породичних кућа на територији Републике Србије, а ван територије Града Новог Сада (Образац 7А),                           
· изјава блиског сродника код кога подносилац захтева станује, дата под кривичном и материјалном одговорношћу и оверена код Јавног бележника, о сродству са подносиоцем захтева или други документ којим се доказује сродство подносиоца захтева са блиским сродником са којим живи у заједничком домаћинству (Образац 7А).

*НАПОМЕНА: 
- подносилац захтева и сви чланови његовог породичног домаћинства морају имати пријављено пребивалиште на адреси стана у коме живе код блиског сродника,
- у случају да подносилац захтева и сви чланови његовог породичног домаћинства немају пријављено пребивалиште на адреси стана у коме живе код блиског сродника, стамбени статус бодоваће се као - други стамбени статус.

2.1.5. становање у заједничким просторијама зграде са правним основом:
· изјава подносиоца захтева да станује у заједничким просторијама зграде са правним основом са подацима о тим заједничким просторијама зграде (адреса, ознака/обележје заједничких просторија, спрат и др), дата под кривичном и материјалном одговорношћу и оверена код Јавног бележника (Образац 8) и изјава управника/професионалног управника стамбене зграде да подносилац захтева станује у заједничким просторијама зграде (Образац 8А) или 
· уговор о коришћењу заједничких просторија зграде.

2.1.6. становање у стану или заједничким просторијама зграде без правног основа:
· изјава подносиоца захтева да станује у стану или заједничким просторијама зграде без правног основа са подацима о том стану или заједничким просторијама зграде (адреса, број стана, ознака/обележје заједничких просторија, спрат и др), дата под кривичном и материјалном одговорношћу и оверена код Јавног бележника (Образац 9).

*НАПОМЕНА: становање у стану или заједничким просторијама зграде без правног основа сматра се и становање за које је престао да важи правни основ.
                                                
2.1.7. други стамбени статус:
· оверена изјава подносиоца захтева са образложењем стамбеног статуса.

2.2. Документација за мерило према критеријуму здравственог стања подносиоца захтева и чланова његовог породичног домаћинства (само за лица са тешком болешћу која немају статус особе са инвалидитетом): 

· извештај лекарске комисије или налаз конзилијума лекара или друга медицинска документација којом се доказује постојање тешке болести подносиоца захтева или члана његовог породичног домаћинства, не старије од годину дана од дана подношења захтева на Јавни позив.

*НАПОМЕНА: 
- сходно члану 6. Правилника о  мерилима за утврђивање реда првенства за доделу стамбене подршке („Службени гласник Републике Србије“, број 75/17) тешком болешћу сматрају се: малигне болести, теже болести крви, инсулин зависни дијабетис мелитус, хронична бубрежна инсуфицијенција на дијализи и после транплантације, тешке урођене и стечене срчане мане, тешки облици астме, хронична неспецифична болест плућа, активна туберкулоза, системске аутоимуне болести, прогресивна неуромишићна обољења, епилепсија, тежи душевни поремећаји и друга тешка обољења,
- достављену лекарску или другу медицинску документацију, Стамбена комисија доставља надлежној здравственој установи ради прибављања мишљења да се та тешка болест сматра тешком болешћу сходно члану 6. горе наведеног Правилника.

2.3. Документација за мерило према критеријуму инвалидности и телесног оштећења подносиоца захтева и чланова његовог породичног домаћинства (само за лица са статусом особе са инвалидитетом): 

· за особе са инвалидитетом – решење Фонда за пензијско и инвалидско осигурање или решење Националне службе за запошљавање или решење Управе за борачко-инвалидску заштиту Града Новог Сада, донето до дана подношења захтева на Јавни позив
· за особе са телесним оштећењем – решење Републичког фонда за пензијско и инвалидско осигурање или решење Националне службе за запошљавање или уверење Центра за социјални рад Града Новог Сада, донето до дана подношења захтева на Јавни позив,
· за особе са психофизичком ометеношћу – мишљење или решење надлежног органа односно комисије, донето до дана подношења захтева на Јавни позив.

